בס"ד חשון תשע"ח

נגיעות מפרשת השבוע לֶךְ-לְךָ

השבת נקרא בע"האת פרשת לך לך. בפרקים הקודמים למדנו בתמציתיות רבה על בריאת העולם ע"י בורא עולם, ראינו ש "יצר האדם רע מנעוריו " האדם לא נברא צייתן ומתוכנת רק למעשים טובים אלא להפך האדם נברא עם שכל של "צלם ה' " לבחור בדרך הישר והטוב ונגזר עליו להתמודד עם היצר הרע. ראינו שעד כה האנושות והנהגתה נכשלה בהתמודדות מול הרוע והפשע אולם יש להאמין שיש תקווה ויש אפשרות לנצח את היצר הרע והרוע ,אם לא תמיד אז לפחות ברוב הזמן.

מהשבת נלמד להכיר גישה חדשה, אחרת לגמרי ממה שראינו עד כה. נכיר את אבות האומה הקדושים והראשון שבהם, אברהם ( כרגע עדיין אברם ) "ענק שבענקים " איש אמונה ,עניו, ההולך בדרך חסד ואמת. מנהיג בודד ששינה סדרי עולם בגישה ייחודית ובאמונה באל אחד בעולם עתיק קשוח ואכזרי מול אמונות והתנהלות פרימיטיבית הוא דבק בה' אחד ובדרך ישרה ללא כל כוונת רווח. הוא נושא את דגל הצדק החברתי יחד עם זאת הוא מציג גישה פרגמטית , כשצריך הוא הופך לאיש מלחמה היוצא כביכול כנגד כל הסיכויים כנגד שליטים אכזריים ומנוסים. ללא פחד הוא מנצח. מדובר באדם אנושי לכל דבר הוא איננו "סופרמן" יש לו "קו ישיר " לקב"ה, הוא המאמין הגדול אולם יודע שאין סומכים על הנס. הוא מבין שהקב"ה אינו עובד בשבילו אלא אדם בונה את עולמו במעשיו שלו לכן הוא פועל ועובד באופן עצמאי. הוא עושה השתדלות בכל מעשיו והקב"ה מברך אותו בעושר רב. למרות זאת הוא נותר נטול תכונות רודף בצע ונדל"ן - הוא מסרב לקבל תגמול ממלך סדום הוא אינו לחוץ לבחור נדל"ן ובאדישות רבה נותן ללוט לבחור לעצמו כל שטח שירצה. בפרשה יש התייחסות חיובית לנושאים גשמיים, אין פסול בצבירת רכוש והון " וְאַבְרָם, כָּבֵד מְאֹד, בַּמִּקְנֶה, בַּכֶּסֶף וּבַזָּהָב ". אולם תמיד בהקשרים של שמירה קפדנית והדוקה על דרך ישרה . יש אפילו התייחסות מאד מפתיעה ליופייה של שרה אמנו " הִנֵּה-נָא יָדַעְתִּי, כִּי אִשָּׁה יְפַת-מַרְאֶה אָתְּ ". אברהם הסכים ללא הסתייגות לדרישת הקב"ה להיות העולה הראשון לארץ וקיבל ממנו "סל קליטה " - ברכות , מזון רוחני - " וְאֶעֶשְׂךָ, לְגוֹי גָּדוֹל, וַאֲבָרֶכְךָ, וַאֲגַדְּלָה שְׁמֶךָ; וֶהְיֵה, בְּרָכָה. וַאֲבָרְכָה, מְבָרְכֶיךָ, וּמְקַלֶּלְךָ, אָאֹר; וְנִבְרְכוּ בְךָ, כֹּל מִשְׁפְּחֹת הָאֲדָמָה ". יש האומרים " עם ברכות לא קונים במכולת " אז באה התורה ומלמדת שזו השקעה לטווח הארוך ולא הקצר. נראה בתחילה שהברכות לא מועילות, אברהם מתחיל את דרכו בדרך קשה רצופה בתלאות ובניסיונות קשים, ללא ילדים , הוא מגיע לארץ לרעב כבד ונאלץ לרדת למצרים ושם, בשפל, מגיעה התפנית והוא צובר עושר והון .

אנו לומדים בין השורות ש "יש ריח לכסף " אברהם בוחר לעצמו ממי ירוויח ועם מי לעשות עסקים. הוא מוכן לקבל מפרעה מלך מצרים רכוש ומתנות אך מסרב בתוקף לקבל דבר ממלך סדום .ישנם הסברים רבים ושונים על ההבדל בגישה הזו. הסבר יפה הוא "סופו מוכיח על תחילתו " אברהם זיהה שיש משהו רקוב במלך סדום יתכן שראה בנבואה כי מסדום יצאו עמון ומואב, אימהותיהם היו אמנם בנות לוט חביבו ובן משפחתו, אולם הם ספגו והושפעו מרוח סדום עד אשר על עמון ומואב נאמר באופן חריג " לֹא-יָבֹא עַמּוֹנִי וּמוֹאָבִי, בִּקְהַל  ה' גַּם דּוֹר עֲשִׂירִי, לֹא-יָבֹא לָהֶם בִּקְהַל ה' עַד-עוֹלָם. עַל-דְּבַר אֲשֶׁר לֹא-קִדְּמוּ אֶתְכֶם, בַּלֶּחֶם וּבַמַּיִם, בַּדֶּרֶךְ, בְּצֵאתְכֶם מִמִּצְרָיִם וַאֲשֶׁר שָׂכַר עָלֶיךָ אֶת-בִּלְעָם... לֹא-תִדְרֹשׁ שְׁלֹמָם, וְטֹבָתָם, כָּל-יָמֶיךָ, לְעוֹלָם. " הכתוב מוקיע את צאצאי סדום ומזכיר את מצרים אך לא גוזר על מצרים נידוי ואינו מוקיע אותם על אף התאכזרותם והתעללותם בבני ישראל. יתרה מזאת נאמר " לֹא-תְתַעֵב מִצְרִי, כִּי-גֵר הָיִיתָ בְאַרְצוֹ " .רש"י ופרשנים לומדים שהמחטיא אדם ולמעשה חי חיים שלמים המבוססים על רשע גזל ופשע גרוע יותר מההורג אדם. אברהם הבין שלא כדאי להיות חייב לסדום ולאנשיה. הוא הסכים לקבל מתנות מפרעה וגם מאבימלך אולם אברהם שמסופר עליו שראה את שורש האדם הבין מול מי ומה הגישה מולה הוא עומד ולא רצה לתת להם הכשר בכל דרך שהיא. האנושות סביבו מבינה שיש בו משהו מיוחד ומבורך, עד כי מלכי צדק מלך שלם אומר ומברך " וַיְבָרְכֵהוּ, וַיֹּאמַר:  בָּרוּךְ אַבְרָם לְאֵל עֶלְיוֹן, קֹנֵה שָׁמַיִם וָאָרֶץ.  וּבָרוּךְ אֵל עֶלְיוֹן, אֲשֶׁר-מִגֵּן צָרֶיךָ בְּיָדֶךָ "

שבת שלום איתן שלר